钦定古今图书集成/历象汇编/乾象典/第081卷 > 《喜雨赋》宋·傅亮
## 钦定古今图书集成/历象汇编/乾象典/第081卷 > 《喜雨赋》宋·傅亮

唯二仪之顺动，数有积而时偏。垫襄陵于唐籍，戚《云
汉》于周篇。匪叔叶之或遘，在盛王其固然。伊元嘉之
初载，肇休明于此年。懿玉烛之方熙，愠积阳之独愆。
涸源泉于井谷，委嘉颖于中田。嗟我皇之翼翼，怅临
朝而辍娱。踵冲谦于禹汤，协至诚于在予。且东作之
未晏，庶雨露之夙濡。遵悬子之徙廛，尤鲁侯之焚巫。
“祇桑林之六祷，修季宰之再雩。诚在幽其必贯，感何
远而不孚？聆晨鹳于高垤，候宵毕于天隅。发曾云于触石，晦重阳于八区。春霆殷以远响，兴云霈而载涂。
洒丰浸于中畴，覃馀润于嘉蔬。殷啬人于菑亩，衍将
繁于中衢。嗣良颂于多稔，兆嘉梦于樵渔。矧具臣之
逢运，又均休而等虞。陶曲成于暮稔”，念归驾于《董疏》。